ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

ว่าด้วย เงินกู้สามัญเพื่อคงสมาชิกภาพสมาคมฌาปนกิจสงเคราะห์และการประกันชีวิต พ.ศ. 2566

--------------🟑🟑🟑----------------

 อาศัยอำนาจตามความในข้อ 79(8) ข้อ 107(3) ของข้อบังคับสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด พ.ศ. 2559 และฉบับแก้ไขเพิ่มเติม มติที่ประชุมคณะกรรมการดำเนินการ (นัดพิเศษ) ชุดที่ 24 ครั้งที่ 1/2566 วันที่ 12 มกราคม 2566 ได้กำหนดระเบียบสหกรณ์ ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สามัญเพื่อคงสมาชิกภาพสมาคมฌาปนกิจสงเคราะห์และการประกันชีวิต พ.ศ. 2566 ดังต่อไปนี้

 ข้อ 1. ระเบียบนี้เรียกว่า “ระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย เงินกู้สามัญเพื่อคงสมาชิกภาพสมาคมฌาปนกิจสงเคราะห์และการประกันชีวิต พ.ศ. 2566”

 ข้อ 2. ระเบียบนี้ให้ใช้บังคับตั้งแต่วันถัดจากวันที่มีมติเป็นต้นไป

 ข้อ 3. ในระเบียบนี้

 “สหกรณ์” หมายถึง สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

  “สมาชิก” หมายถึง สมาชิกสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “คณะกรรมการ” หมายถึง คณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

  “ประธานกรรมการ” หมายถึง ประธานคณะกรรมการดำเนินการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “ผู้จัดการ” หมายถึง ผู้จัดการสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด

 “เงินได้รายเดือน” หมายถึง เงินเดือนหรือค่าจ้างประจำหรือเงินบำนาญปกติและเงินเพิ่มค่าครองชีพหรือเงินที่จ่ายควบกับเงินเดือนหรือค่าจ้างประจำ

 “เงินเดือน” หมายถึง เงินเดือนหรือค่าจ้างประจำหรือเงินบำนาญปกติแล้วแต่กรณี (ไม่ร่วมเงินเพิ่มทุกประเภท) ”

 ข้อ 4. เงินกู้ตามระเบียบนี้มีวัตถุประสงค์การเพื่อลดภาระทางด้านการเงินของสมาชิก สำหรับ จ่ายค่าเบี้ยประกันชีวิตและหรือจ่ายเงินคงสภาพสมาชิกสมาคมฌาปนกิจสงเคราะห์

 ข้อ 5. เงินกู้ตามระเบียบนี้ให้กู้เฉพาะสมาชิกที่ไม่ประสงค์ให้สหกรณ์นำเงินปันผลและเงินเฉลี่ยคืนที่ได้รับหักชำระเงินค่าเบี้ยประกันชีวิตและหรือชำระเงินคงสภาพการเป็นสมาชิกสมาคมฌาปนกิจสงเคราะห์ในปี เท่านั้น

 ข้อ 6. วงเงินกู้ตามระเบียบนี้ ให้กู้เท่ากับจำนวนเงินค่าเบี้ยประกันชีวิตและหรือจำนวนเงินคงสภาพการเป็นสมาชิกสมาคมฌาปนกิจสงเคราะห์ที่ต้องจ่ายในแต่ละปี

 ข้อ 7. เงินกู้ตามระเบียบนี้ให้ยื่นคำขอกู้ระหว่างเดือน ธันวาคม ถึง กุมภาพันธ์ ของปีถัดไป

 ข้อ 8. ระยะเวลาการส่งชำระหนี้ ให้ส่งคืนเงินต้นพร้อมดอกเบี้ยเป็นงวดรายเดือน ไม่เกิน 12 งวดๆสุดท้ายไม่เกินเดือนธันวาคม ของปี

 ข้อ 9. อัตราดอกเบี้ยให้เป็นไปตามที่สหกรณ์กำหนด

 ข้อ 10. สมาชิกที่ขอกู้เงินตามระเบียบนี้ ให้ยื่นคำขอกู้ตามแบบที่สหกรณ์กำหนดโดยไม่ต้องผ่านหน่วยงานต้นสังกัดและให้ยกเว้นผู้ค้ำประกัน

 ข้อ 11. เมื่อได้รับอนุมัติให้กู้เงินตามระเบียบนี้แล้ว ต้องยินยอมให้สหกรณ์นำเงินกู้ทั้งจำนวนจ่ายค่าเบี้ยประกันชีวิตและหรือเงินคงสภาพการเป็นสมาชิกสมาคมฌาปนกิจสงเคราะห์ของผู้กู้

 ข้อ 12. การพิจารณาคำขอกู้และอนุมัติเงินกู้ตามระเบียบนี้ คณะกรรมการมอบอำนาจให้ผู้จัดการเป็นผู้พิจารณาอนุมัติและให้รายงานผลให้คณะกรรมการทราบในคราวประชุมประจำเดือน โดยกำหนด เงินได้รายเดือนอนุโลมให้เหลือเพียงพอต่อการหักเงินกู้ตามระเบียบนี้และใช้จ่ายในชีวิตประจำวัน

 ข้อ 13. เมื่อเกิดกรณีใดกรณีหนึ่งตามข้อ 17 ของระเบียบสหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด ว่าด้วย การให้เงินกู้แก่สมาชิก ให้ถือว่าเงินกู้ตามระเบียบนี้เป็น อันถึงกำหนดชำระคืนโดยสิ้นเชิงในทันทีโดยมิต้องคำนึงถึงกำหนดเวลาที่ให้ไว้และให้คณะกรรมการ เรียกคืนเงินกู้ส่วนที่เหลือโดยมิได้ชักช้า

 ข้อ 14. ในกรณีที่มีปัญหาเกี่ยวกับการปฏิบัติตามระเบียบนี้ให้อยู่ในดุลยพินิจของคณะกรรมการเป็นผู้มีอำนาจวินิจฉัยและคำวินิจฉัยให้ถือเป็นที่สุด

 ข้อ 15. ให้ประธานกรรมการเป็นผู้รักษาการนามระเบียบนี้

 ประกาศ ณ วันที่ 12 เดือน มกราคม พ.ศ. 2566



 ( นายสมศักดิ์ เลิศรัตนพันธุ์ )

 ประธานกรรมการ

 สหกรณ์ออมทรัพย์ข้าราชการกระทรวงศึกษาธิการจังหวัดตาก จำกัด